Obilježja invazivnog lobularnog karcinoma dojke opažena zvučnom elastografijom posmičnim valovima

**Cilj** Odrediti obilježja invazivnog lobularnog karcinoma dojke (prema engl. *invasive lobular breast carcinoma*, ILC) koristeći elastografiju posmičnim valovima (prema engl. *shear-wave elastography*, SWE) i ultrazvuk sive skale te ih usporediti s onima invazivnog duktalnog karcinoma dojke (prema engl. *invasive ductal breast cancer*, IDC).

**Postupci** Odredili smo kvantitativna SWE obilježja kao što su srednja, maksimalna i minimalna elastičnost najkrućeg dijela mase i omjer elastičnosti lezije naspram masnoga tkiva kod 40 pacijentica sa čistim ILC i usporedili ih s onima kod 75 pacijentica s IDC. Usporedili smo i kvalitativna obilježja opažena ultrazvukom kao što su veličina lezije, ehogenost, orijentacija i prisutnost distalnih sjena.

**Rezultati** ILC su bili značajno veći nego IDC (*P*=0,008) te su imali značajno veću maksimalnu (*P* =0,015) i srednju elastičnost najkrućeg dijela mase (*P* =0,008) nego IDC. Također, ILC su bili značajno češće horizontalno orijentirani, dok su IDC bili značajno češće vertikalno orijentirani (*P* <0,001); ILC su bili značajno češće hiperehogeni nego IDC (*P* <0,001). Razlike u krutosti između vrsta tumora određene kvantitativnim parametrima bile su prisutne samo kod malih tumora (≤ 1,5 cm), tj. mali ILC imali su značajno veću maksimalnu (*P* =0,030), srednju (*P* =0,014) te minimalnu elastičnost najkrućeg dijela mase (*P* =0,045) nego mali IDC, dok su tumori veći od 1,5 cm imali gotovo jednaku krutost, bez značajnih razlika među skupinama.

**Zaključak** Specifična histopatološka obilježja ILC vidljiva su kao kvalitativna ultrazvučna i kvantitativna zvučno-elastografska obilježja. Mali ILC imali su veću krutost nego mali IDC. Ultrazvučna i zvučno-elastografska obilježja mogu pomoći pri dijagnosticiranju ILC.